Document ID: /roh_data/filtered/fineweb-2-filterrobots_roh.jsonl.gz/57256

Per in onn è il liberaldemocrat Tarzisius Caviezel il pli aut Grischun. Sia patria, la vischnanca da Tavau ha perquai envidà ad ina festa la sonda. La populaziun è s'incuntrada cun la politica durant in apero - deplorablamain en il center da congress pervia da la plieviga.
Silsuenter ha la prominenza politica gudì in gentar e blers pleds e differenta musica en sala. Tradiziun a questas festas èsi dentant er che politicras e politichers dattan in zic en las costas in a l'auter.
In u l'auter chatschadur è dentant stà en in dilemma: Ir a la festa dal pli aut Grischun ubain ir il prim di a chatscha la sonda? RTR ha dumandà co ch'ils deputads èn sa decidids e s'organisads.
Elecziun en il Cussegl grond
Mintgamai la sessiun d'avust elegian deputadas e deputads uffizialmain lur president per in onn. Quai saja en sia carriera politica il pli bel uffizi, ha el tradì en l'intervista cun RTR, gist suenter l'elecziun da mesemna.
Il liberaldemocrat surpiglia per immediat l'uffizi dad Aita Zanetti (AdC, Sent). Igl è usit ch'il Cussegl grond elegia mintgamai en la sessiun d'avust ses president e fa silsuenter festa la sonda.
Tarzisius Caviezel, PLD
- abita a Tavau
- annada 1954
- dapi 2020 president Uniun chantunala dals chatschaders da patenta
- dapi 2014 deputà en il Cussegl grond
- 2013 - 2020 landamma da la vischnanca da Tavau
- 2007 - 2011 cusseglier naziunal
Il deputà liberaldemocratic è vegnì elegì cun 106 da 113 vuschs valaivlas. Che quai èn pli paucas vuschs che ses antecessurs è ad el «uschè lung sco lad».
Il post sco vicepresident va en ils mauns da l'Allianza dal Center: Il deputà da Cuira e president da Gastro Grischun Franz Sepp Caluori è vegnì elegì cun 111 da 116 vuschs valaivlas. Durant in onn vegn el a sustegnair Tarzisius Caviezel enten manar las debattas dal Cussegl grond, e la stad 2023 vegn el alura elegì sco president.
Franz Sepp Caluori, AdC
- abita a Cuira
- annada 1959
- deputà en il Cussegl grond dal cirquit Cuira
- president da Gastro Grischun
- ospitant Cafe Confiserie Caluori
- commember dal cussegl da scola da la scola professiunala artisanala Cuira